স্যর ডনের দেশে কিছুই এখন ভাল যাচ্ছে না মহেন্দ্র সিংহ ধোনিদের। ওয়াকা ও গাব্বায় তিনশোর উপর রান তুলেও শেষে মাথা নীচু করে মাঠ ছাড়তে হয়েছে ভারতকে। 
প্রথম দুটো ওয়ানডে-তে মুখ থুবড়ে পড়ায় তৃতীয় ওয়ানডের বল গড়ানোর আগে স্ট্র্যাটেজি বদল নিয়ে চিন্তাভাবনা অবশ্যই করবেন রাঁচির রাজপুত্র। আগে ব্যাট না-করে, পরে রান তাড়া করার চিন্তা যদি ভারত অধিনায়কের মাথায় ঘুরপাক খায়, তাহলে অবাক হওয়ার কিছু নেই। কারণ আগে ব্যাট করে ভারত তিনশোর বেশি রান স্কোরবোর্ডে তুলে ফেললেও, হতশ্রী বোলিংয়ের জন্য শেষমেশ অজিরাই শেষ হাসি হাসছে। 
তাই রবিবার মেলবোর্নে টসে জিতে প্রথমে বোলিং নিতেই পারেন ধোনি। দ্বিতীয় ওয়ানডে ম্যাচে গাব্বায় হারার অব্যবহিত পরে সাংবাদিক বৈঠকে ধোনি দলের বোলারদের দিকে তোপ দেগেছেন। বোলিং-আক্রমণকে দুষে বলেছেন, ‘‘এই বোলিংয়ের জন্য তিনশো রানও যথেষ্ট নয়।’’ বোলারদের এখন অগ্নিপরীক্ষা। মেলবোর্নে কি আগুন জ্বালাতে পারবেন অশ্বিন-জাদেজারা? বোলারদের করতে হবে নিজেদের কাজ। ভারত-অধিনায়কের হাতে এই মুহূর্তে দুটো রাস্তা খোলা রয়েছে। প্রথমে ব্যাট করে ৩৩০-৩৪০ রান স্কোরবোর্ডে তোলা। অথবা পরে ব্যাট করে রান তাড়া করা। বল এখন মাহির কোর্টে। 
 
আরও পড়ুন—
প্রযুক্তি ব্যবহারে অনীহা নিয়ে ধোনিদের কটাক্ষ 
পার্থে রিচার্ডসের রেকর্ড ভাঙলেন রোহিত